Aaaah, Sofia Sofia. Merc'h he zad. Bon, setu e film nevez neuze, am boa klevet kentoc'h drouk diwar e benn dre vras. Dre ma plij din he filmoù evit ar mare em boa c'hoant mont d'e welet. Istor un aktour brudet eo, un tammig kollet en e vuhez pemdez. Eveljust e seblanto goulo ar film da dud zo, n'eus ket kalz a dra o tremen. Al lusk a zo gorrek ivez gant talennoù hir spontus. Kavet 'm eus an dra se dedennus kenañ, peogwir e klot mat gant  buhez an haroz, a seblant kavout hir e amzer. Elle Fanning a zo dispar, plijus kenañ eo ar prantadoù e lec'h ma vevont asambles. Bammet on bet rak implij ar son er film. Kalz trouzioù (kefluskerioù da skouer) a zo. Da vareoù zo e vez santet pouez an didrouz (talenn dispar e lec'h m'emañ gant fardaj evit ur film hag a vez klevet oc'h analiñ hepken) pe ivez an doare da guzhat a-dreñv d'an trouz, evit lârat traoù pouezus da skouer (pa gas e verc'h d'ar c'hamp vakañsoù). E gwirionez em eus kavet mestroniet a-fed teknik, brav ar skeudennoù, fentus a-wechoù, mantrus da vareoù all ha leun a spi er fin. Ur film am eus kavet disheñvel eus ar reoù all met ken mat sur.